Na temelju članka 118. Zakona o odgoju i obrazovanju u osnovnoj i srednjoj školi (Narodne novine, broj 87/08., 86/09., 92/10., 105/10., 90/11., 5/12., 16/12., 86/12., 126/12., 94/13., 152/14., 7/17., 68/18, 98/19. i 64/20.) i članka 84. Statuta Osnovne škole kralja Zvonimira, Solin, a u vezi sa člankom 34. Zakona o fiskalnoj odgovornosti (Narodne novine, broj 111/18.) i člankom 7. Uredbe o sastavljanju i predaji Izjave o fiskalnoj odgovornosti (Narodne novine, broj 95/19.), Školski odbor Osnovne škole kralja Zvonimira, Solin, na prijedlog ravnatelja, na svojoj 31. sjednici održanoj dana 5. listopada 2020. godine donosi

**PRAVILNIK O NAČINU KORIŠTENJA VLASTITIH PRIHODA**

**Članak 1.**

(1) Ovim Pravilnikom o načinu korištenja vlastitih prihoda (u daljnjem tekstu: Pravilnik) utvrđuju se mjerila i način korištenja vlastitih prihoda koje Osnovna škola kralja Zvonimira, Solin (u daljnjem tekstu: školska ustanova) ostvari od obavljanja poslova na tržištu i tržišnim uvjetima osim ako zakonom, drugim propisom ili aktom osnivača nije drukčije određeno.

(2) Odredbe ovog Pravilnika ne odnose se na sredstva državnog proračuna koje doznačuje ministarstvo nadležno za poslove obrazovanja sukladno odredbama zakona i propisa kojima se uređuje osnovnoškolsko obrazovanje, sredstva osnivača koja se doznačuju školskoj ustanovi sukladno odredbama zakona i propisa kojima se uređuje osnovnoškolsko obrazovanje, namjenske prihode od sufinanciranja, odnosno prihode dobivene putem provedbe nacionalnih i EU projekata.

(3) Izrazi koji se u ovom Pravilniku koriste za osobe u muškom rodu su neutralni i odnose se na muške i ženske osobe.

**Članak 2.**

(1) Školska ustanova može ostvarivati vlastite prihode od zakupa prostora i opreme školske ustanove.

(2) Odlukom o uvjetima i postupku za davanje u zakup prostora i opreme školskih ustanova Splitsko-dalmatinske županije utvrđeni su uvjeti pod kojim osnovne škole, čiji osnivač je Splitsko-dalmatinska županija, mogu davati u zakup prostor i opremu školskih ustanova.

(3) Školska ustanova je dužna vlastite prihode evidentirati sukladno propisima kojima je uređeno proračunsko računovodstvo.

**Članak 3.**

Vlastiti prihodi iz članka 2. stavka 1. ovog Pravilnika mogu se rasporediti za podmirenje rashoda školske ustanove na sljedeći način:

* do 40 % na rashode za materijal i energiju nastalih davanjem u zakup prostora i opreme (materijal i sredstva za čišćenje i održavanje, energija, materijal i dijelovi za tekuće i investitcijsko održavanje, uredski materijal i ostali materijalni rashodi i sitni inventar),
* do 40 % na rashode za usluge nastale davanjem u zakup prostora i opreme izuzev rashoda u okviru intelektualnih i osobnih usluga (opskrba vodom, komunalne usluge – odvoz smeća, deratizacija i dezinsekcija, usluge tekućeg i investicijskog održavanja građevinskih objekata i opreme, rashodi telefona, računalne usluge, grafičke usluge)
* do 20 % na naknade zaposlenicima za stručno usavršavanje.

**Članak 4.**

Vlastiti prihodi ostvareni tijekom jedne kalendarske godine koji se ne utroše za podmirenje rashoda školske ustanove sukladno ovom Pravilniku u toj kalendarskoj godini, prebaciti će se u sljedeću kalendarsku godinu za podmirenje iste vrste troškova za koje su inicijalno bili namijenjeni.

**Članak 5.**

(1) Školski odbor će svake kalendarske godine najkasnije do 31. prosinca donijeti financijski plan, na prijedlog ravnatelja, u kojem će biti navedena visina očekivanih vlastitih prihoda u narednoj kalendarskoj godine te pregled očekivanog rashoda vlastitih prihoda po pojedinim kategorijama.

(2) Ravnatelj će svake godine, najkasnije do 31. siječnja u sklopu financijskog izvješća za prethodnu godinu, podnijeti Školskom odboru izvješće o ostvarenim vlastitim prihodima i o trošenju sredstava iz vlastitih prihoda u prethodnoj kalendarskoj godini.

(3) Ako je došlo do odstupanja u trošenju vlastitih prihoda u prethodnoj kalendarskoj godini, predviđenih člankom 3. ovog Pravilnika, ravnatelj će obavijestiti Školski odbor o uzrocima odstupanja i mjerama za otklanjanje uzroka koje su dovele do tog odstupanja.

**Članak 6.**

Ovaj Pravilnik može se mijenjati i dopunjavati samo na način i u postupku po kojem je donesen.

**Članak 7.**

Ovaj Pravilnik stupa na snagu osmoga dana od dana objave na oglasnoj ploči školske ustanove.

Predsjednica Školskog odbora:

Marijana Anić

Ovaj Pravilnik objavljen je na oglasnoj ploči školske ustanove dana 6.10.2020. godine, a stupa na snagu dana 14.10. 2020. godine.

Ravnateljica:

Vedrana Propadalo, prof.

KLASA: 003-06/20-01/11

URBROJ: 2180/16-05-20-3

Solin, 5. listopada 2020.